चक्करवर्ती दे औने उप्पर उन्दे स्वागतै लई उरैयूर दे गलियां कूचे खूब सजाये गेदे हे। पिछली बारी जदूं महाराज पार्थिव होरें जुद्ध लेई कूच कीता हा अदूं गै उरैयूर दा इन्ना शिंगार होआ हा। लोकें च किन्ना जोश हा अदूं। अज्ज ओ सब किश एडे तौले कियां बसारी बैठे न ए लोक। अज्ज इनें नरसिंह वर्मा दे सुआगतै च नगर सजाये दा ऐ जेड़ा साढ़े पार्थिव महाराज दी मृत्यु दा कारण बनेया हा। चोल देश दी किन्नी दुर्गति होई गेई ऐ! ए किन्नी मानहानि ऐ! जे अज्ज अपने गै शत्रु दा इन्ना सुआगत समारोह् कर करदे न ए लोक। अज्ज महारानी अरुलमोली इत्थे आनियै एह् सब किश दिक्खै तां केह् आखै? ओ कियां ए सब किश बर्दाश्त करग? ए गल्लां सोचदे सोचदे ते करदे वल्ली ते पोन्न उत्थें पुज्जे जित्थे चक्करवर्ती हुन्दे ठैह्रने वास्तै नमां मैह्ल बनेया हा।